62021TJ0618_RES
Asia T-618/21
WV
vastaan
Euroopan unionin elinten käännöskeskus
Unionin yleisen tuomioistuimen (seitsemäs jaosto) tuomio 5 päivänä lokakuuta 2022
Henkilöstö – Väliaikaiset toimihenkilöt – Sairausloma – Perusteettomat poissaolot – Työsopimuksen päättäminen ilman irtisanomisaikaa – Muuhun henkilöstöön sovellettavien palvelussuhteen ehtojen 16 artikla – Muuhun henkilöstöön sovellettavien palvelussuhteen ehtojen 48 artiklan b alakohta – Vastuu
Henkilöstö – Väliaikaiset toimihenkilöt – Määräaikaisen työsopimuksen irtisanominen sairausloman päätyttyä – Edellytykset – Edellytysten päällekkäisyys
(Muuhun henkilöstöön sovellettavien palvelussuhteen ehtojen 16 artiklan toinen alakohta ja 48 artiklan b alakohta)
(ks. 29 kohta)
Henkilöstö – Väliaikaiset toimihenkilöt – Määräaikaisen työsopimuksen irtisanominen sairausloman päätyttyä – Edellytykset – Palkallisen sairausloman osalta vahvistetun määräajan ylittyminen – Hallinnon tarkistamisvelvollisuus – Tarkistamisvelvollisuuden laiminlyönti toimihenkilön perusteettomien poissaolojen vuoksi – Perustelu, jota ei voida hyväksyä
(Muuhun henkilöstöön sovellettavien palvelussuhteen ehtojen 16 artiklan toinen alakohta ja 48 artiklan b alakohta)
(ks. 35, 36, 41 kohta)
Henkilöstö – Väliaikaiset toimihenkilöt – Määräaikaisen työsopimuksen irtisanominen sairausloman päätyttyä – Edellytykset – Tilanne, jossa toimihenkilö ei pysty palaamaan tehtäviinsä – Huomioon otettava päivämäärä – Päivämäärä, joka ajoittuu myöhemmäksi kuin palkalliselle sairauslomalle vahvistettu määräaika
(Muuhun henkilöstöön sovellettavien palvelussuhteen ehtojen 16 artiklan toinen alakohta ja 48 artiklan b alakohta)
(ks. 40 kohta)
Tiivistelmä
Euroopan unionin elinten käännöskeskus (CdT) otti WV:n palvelukseensa vuonna 1997 ja tämä allekirjoitti määräaikaisen työsopimuksen vuonna 2004. WV jäi palkalliselle sairauslomalle ajanjaksoksi 23.7.2019–15.11.2019. Euroopan unionin elinten käännöskeskus katsoi hänen poissaolonsa olleen ajanjakson 18.11.2019–7.2.2020 aikana perusteeton. Euroopan unionin elinten käännöskeskus hyväksyi sitä vastoin poissaolot 8.2.–10.4.2020 ja 29.4.–4.5.2020 perustelluiksi. Hänen poissaolojaan pidettiin 5.5.2020 lukien perusteettomina.
WV:n asianajaja vaati hänen siirtämistään työkyvyttömyyseläkkeelle. Hän ilmoitti, että kun otettiin huomioon WV:n terveydentila, paluuta normaaliin tilanteeseen ei ollut odotettavissa lähitulevaisuudessa. Euroopan unionin elinten käännöskeskus hylkäsi 14.9.2020 päivätyllä kirjeellä tämän vaatimuksen ja ilmoitti WV:lle aikovansa soveltaa Euroopan unionin muuhun henkilöstöön sovellettavien palvelussuhteen ehtojen (jäljempänä muuhun henkilöstöön sovellettavat palvelussuhteen ehdot) 48 artiklan b alakohtaa irtisanoakseen hänen ottamisestaan palvelukseen tehdyn sopimuksen.
Päätös, jolla päätettiin WV:n palvelussuhde ilman irtisanomisaikaa, tehtiin 26.11.2020 edellä mainitun säännöksen nojalla, sillä siinä säädetään mahdollisuudesta irtisanoa sopimus palvelukseenottamisesta ilman irtisanomisaikaa, jos toimihenkilö ei voi enää jatkaa tehtäviensä hoitoa palkallisen sairausloman päätyttyä. Tämän jälkeen WV nosti unionin yleisessä tuomioistuimessa tästä päätöksestä (jäljempänä riidanalainen päätös) kumoamiskanteen.
Unionin yleinen tuomioistuin hyväksyy kanteen ja kumoaa riidanalaisen päätöksen. Unionin yleinen tuomioistuin antaa ratkaisun kysymyksestä, jota ei ole oikeuskäytännössä vielä ratkaistu ja joka koskee sitä, voiko hallinto irtisanoa toimihenkilön ottamisesta palvelukseen tehdyn sopimuksen muuhun henkilöstöön sovellettavien palvelussuhteen ehtojen 48 artiklan b alakohdan nojalla pelkästään tämän perusteettomien poissaolojen sekä yksikön edun perusteella tutkimatta sitä, täyttyvätkö muuhun henkilöstöön sovellettavien palvelussuhteen ehtojen 16 artiklan toisessa alakohdassa, johon kyseisten ehtojen 48 artiklan b alakohdassa viitataan, vahvistetut edellytykset.
Unionin yleisen tuomioistuimen oikeudellinen arviointi
Unionin yleinen tuomioistuin täsmentää muuhun henkilöstöön sovellettavien palvelussuhteen ehtojen 16 artiklan toisesta alakohdasta ja 48 artiklan b alakohdasta ilmenevän, että toimihenkilön palvelukseenottamisesta tehty sopimus voidaan irtisanoa, jos kaksi edellytystä täyttyy, eli kun palkalliselle sairauslomalle vahvistettu määräaika ylittyy eikä toimihenkilö pysty palaamaan tehtäviinsä kyseisen määräajan päätyttyä.
Unionin yleinen tuomioistuin muistuttaa palkallista sairauslomaa varten vahvistetun määräajan ylittymistä koskevasta ensimmäisestä edellytyksestä, että muuhun henkilöstöön sovellettavien palvelussuhteen ehtojen 48 artiklan b alakohdassa mainittu palkallinen sairausloma, jonka päättyessä on arvioitava toimihenkilön mahdollisuutta palata tehtäviinsä, on muuhun henkilöstöön sovellettavien palvelussuhteen ehtojen 16 artiklan toisessa alakohdassa tarkoitettu sairausloma.
Muuhun henkilöstöön sovellettavien palvelussuhteen ehtojen 48 artiklan b alakohdasta ja 16 artiklan toisesta alakohdasta ilmenee yhdessä luettuina, että toimihenkilön palvelukseenottamisesta tehty sopimus voidaan päättää ilman irtisanomisaikaa hänen palkallisen sairauslomansa päättyessä siinä tapauksessa, että tämä loma ylittää joko kolmen kuukauden määräajan tai asianomaisen toimihenkilön palvelussuhteen keston, jos viimeksi mainittu on pidempi.
Irtisanoessaan kantajan ottamisesta palvelukseen tehdyn sopimuksen muuhun henkilöstöön sovellettavien palvelussuhteen ehtojen 48 artiklan b alakohdan nojalla Euroopan unionin elinten käännöskeskus oli näin ollen velvollinen tarkistamaan, että tämä edellytys täyttyi.
Unionin yleinen tuomioistuin toteaa tässä yhteydessä Euroopan unionin elinten käännöskeskuksen katsoneen, että koska kantajan perusteettomat poissaolot lakkauttivat hänen oikeutensa palkalliseen sairauslomaan, ne vapauttivat sen tarkistamasta, täyttyikö edellytys, joka liittyi kantajalle myönnettyä palkallista sairauslomaa varten vahvistetun määräajan ylittymiseen. Muuhun henkilöstöön sovellettavien palvelussuhteen ehtojen 48 artiklan b alakohdassa, johon riidanalainen päätös perustuu, sen enempää kuin muuhun henkilöstöön sovellettavien palvelussuhteen ehtojen 16 artiklan toisen alakohdan säännöksissä, joissa vahvistetaan tämä viimeksi mainittu edellytys, ei kuitenkaan vahvisteta, että päätös työsopimuksen päättämisestä ilman irtisanomisaikaa voitaisiin tehdä tarkistamatta ensin asianomaiselle toimihenkilölle muuhun henkilöstöön sovellettavien palvelussuhteen ehtojen 16 artiklan toisessa alakohdassa vahvistettujen yksityiskohtaisten säännösten nojalla myönnetyn palkallisen sairausloman osalta vahvistetun määräajan ylittymistä. Mistään näistä säännöksistä sen enempää kuin henkilöstösääntöjen 59 artiklastakaan, jossa vahvistetaan muun muassa oikeudellinen järjestely, jota sovelletaan sairauslomaan ja perusteettomiin poissaoloihin, ei myöskään ilmene, että muuhun henkilöstöön sovellettavien palvelussuhteen ehtojen 16 artiklan toisen alakohdan mukaista palkallista sairauslomaa varten vahvistetun määräajan ylittymistä koskevan edellytyksen tarkistaminen voitaisiin korvata toteamalla nämä poissaolot, mikäli poissaolo on ollut perusteeton riidanalaisen palvelukseenottamisesta tehdyn sopimuksen irtisanomisen ajankohtana sekä ennen tätä päivämäärää. Näin ollen Euroopan unionin elinten käännöskeskus on soveltanut riidanalaisessa päätöksessä perusteetonta poissaoloa koskevaa edellytystä, josta ei säädetä muuhun henkilöstöön sovellettavien palvelussuhteen ehtojen 48 artiklan b alakohdassa eikä 16 artiklan toisessa alakohdassa, ja päättänyt WV:n määräaikaisen palvelussuhteen tarkistamatta, että näissä säännöksissä vahvistettu ensimmäinen edellytys täyttyi.
Unionin tuomioistuin toteaa toisesta edellytyksestä, joka liittyy siihen, että toimihenkilö ei kykene palaamaan tehtäviinsä palkallista sairauslomaa varten vahvistetun määräajan päättyessä, että WV:n asianajajan kirjeistä ilmenee WV:n myöntäneen, että hän ei kyennyt palaamaan tehtäviinsä, minkä Euroopan unionin elinten käännöskeskus otti huomioon riidanalaisessa päätöksessä toistaessaan näiden kirjeiden sisällön.
Koska päivämäärä, jona tämä mahdottomuus palata tehtäviin olisi pitänyt todeta, ajoittuu kuitenkin muuhun henkilöstöön sovellettavien palvelussuhteen ehtojen 48 artiklan b alakohdan mukaan myöhemmäksi kuin palkalliselle sairauslomalle vahvistettu määräaika, jota, kuten edellä on todettu, Euroopan unionin elinten käännöskeskus ei ollut arvioinut, toisen edellytyksen ei voida todeta täyttyneen. Näin ollen unionin yleinen tuomioistuin toteaa, että Euroopan unionin elinten käännöskeskus on tehdessään riidanalaisen päätöksen rikkonut muuhun henkilöstöön sovellettavien palvelussuhteen ehtojen 48 artiklan b alakohtaa ja 16 artiklan toista alakohtaa.